41 रन बनाने में 4 विकेट गंवाए; अब रहाणे और भरत पर लंबी पार्टनरशिप की जिम्मेदारी
India (IND) VS Australia (AUS) WTC 2023 Final Day 2 Match Analysis; Highlights, Player of the Day, Key Takeaways भारत और ऑस्ट्रेलिया के बीच वर्ल्ड टेस्ट चैंपियनशिप का फाइनल मुकाबला लंदन के द ओवल मैदान जारी है। पहले दिन भारत ने टॉस जीतकर पहले गेंदबाजी की
भारत और ऑस्ट्रेलिया के बीच वर्ल्ड टेस्ट चैम्पियनशिप (WTC) का फाइनल मुकाबला लंदन के द ओवल मैदान पर जारी है। मैच का दूसरा दिन भी ऑस्ट्रेलिया के ही नाम रहा। पहले सेशन में भारत ने अच्छी गेंदबाजी कर ऑस्ट्रेलिया को 469 पर ऑलआउट कर दिया, लेकिन भारत ने दूसरे दिन का खेल खत्म होने तक 151 रन बनाने में 5 विकेट गंवा दिए। टीम इंडिया अब भी 318 रन से पीछे है। फॉलो-ऑन बचाने के लिए भारत को अब भी 119 रन और बनाने हैं।
टीम इंडिया का टॉप-ऑर्डर सेट होने के बाद भी सस्ते में पवेलियन लौट गया। टीम ने 75 गेंदों के अंदर 4 विकेट खो दिए। रवींद्र जडेजा ने फाइट की, लेकिन वह भी 48 रन बनाकर आउट हो गए। अब अजिंक्य रहाणे और विकेटकीपर केएस भरत नाबाद हैं। दोनों पर भारत के लिए फॉलो-ऑन बचाने की जिम्मेदारी है।
आगे स्टोरी में हम दूसरे दिन के खेल को समझेंगे, जानेंगे कि टीम इंडिया के बॉलर्स ने इस बार क्या अच्छा किया, बैटर्स कहां गलती कर गए और आज मैच में बने रहने के लिए टीम इंडिया को क्या करना होगा।
शॉर्ट गेंदों का बेहतर इस्तेमाल
पहले दिन ट्रेविस हेड और स्टीव स्मिथ ने 251 रन की पार्टनरशिप कर ली थी। दोनों दूसरे दिन भी बैटिंग करने उतरे, लेकिन इस बार तेज गेंदबाजों ने सटीक लाइन-लेंथ के साथ बॉलिंग की। मोहम्मद शमी और मोहम्मद सिराज ने हेड के खिलाफ लगातार शॉर्ट बॉल फेंकी।
जिसका असर भी दिखा और हेड पहले सेशन में 17 रन और बनाकर आउट हो गए। हेड के विकेट के बाद भारत ने कैमरन ग्रीन को भी जल्दी आउट कर दिया और ऑस्ट्रेलिया पर दबाव बनाया।
किस्मत का साथ मिला
पहले दिन टीम इंडिया को विकेट लेने के मौके कम मिले, लेकिन दूसरे दिन हमें किस्मत का भी साथ मिला। सेंचुरी बनाने वाले स्टीव स्मिथ शार्दूल ठाकुर की बॉल को पुश करना चाहते थे, लेकिन बॉल बैट से लगकर स्टंप्स में जा लगी। एलेक्स कैरी रिव्यू लेने के बाद आउट हुए और केएस भरत ने हेड का शानदार कैच भी पकड़ा।
अच्छी फील्डिंग
शुरुआती विकेट गिरने के बाद ऑस्ट्रेलिया पर रन बनाने का दबाव साफ नजर आ रहा था। ऐसे में नंबर-8 पर उतरे मिचेल स्टार्क रन चुराने के चक्कर में फील्डर के हाथ में गेंद होने पर भी दौड़ पड़े, लेकिन सब्स्टीट्यूट फील्डर अक्षर पटेल ने बॉल जल्दी उठाई और डाइव मारकर थ्रो कर दिया। जिससे स्टार्क को पवेलियन लौटना पड़ा।
स्टार्क और कैरी के आउट होने के बाद ऑस्ट्रेलिया 469 रन बना सका। टीम ने अपने आखिरी 7 विकेट 108 रन बनाने में गंवा दिया। दूसरे दिन टीम इंडिया को पहला विकेट 361 रन के स्कोर पर मिला था।
सस्ते में पवेलियन लौटे ओपनर्स
469 रन के जवाब में भारत के ओपनर्स ने पॉजिटिव स्टार्ट किया, लेकिन पांचवें ओवर में आए स्कॉट बोलैंड ने मेडन ओवर फेंक कर दोनों पर दबाव बनाया। छठे ओवर की आखिरी गेंद पर रोहित शर्मा LBW हो गए। सातवें ओवर में बोलैंड ने ही सटीक लाइन-लेंथ पकड़ कर रखी और शुभमन गिल गेंद छोड़ने में बोल्ड हो गए।
41 रन बनाने में गंवाए 4 विकेट 
टीम इंडिया का स्कोर एक समय 5.5 ओवर में 30 पर जीरो विकेट था। लेकिन 18.2 ओवर तक टीम का स्कोर 71 रन पर 4 विकेट हो गया। रोहित शर्मा 15, शुभमन गिल 13, चेतेश्वर पुजारा 14 और विराट कोहली भी 14 रन बनाकर आउट हो गए। ऐसे में टीम के टॉप-4 बैटर्स 75 गेंदों के अंदर ही पवेलियन लौट गए।
भारत को आगे क्या करना होगा? 
टीम इंडिया से अनुभवी अजिंक्य रहाणे और युवा केएस भरत नाबाद हैं। दोनों तीसरे दिन पारी को आगे बढ़ाएंगे। दोनों को लंबी पार्टनरशिप बनाने की जरूरत है, क्योंकि ऑस्ट्रेलिया से स्मिथ और हेड भी लंबी पार्टनरशिप कर टीम को बड़े स्कोर तक ले गए। ऐसे में इस पिच पर पार्टनरशिप बेहद जरूरी है। भरत और रहाणे के बाद भी शार्दूल ठाकुर तक टीम के पास बैटिंग ऑप्शन अवेलेबल है।
भारत के लिए अच्छी बात क्या?
ऑस्ट्रेलिया ने अपने घरेलू मैदान से बाहर भारत के खिलाफ 11वीं बार पहली पारी में 400 से ज्यादा रन बनाए हैं। इससे पहले जब भी ऐसा हुआ तब 4 मैचों में टीम इंडिया को जीत मिली और केवल एक ही बार ऑस्ट्रेलिया मैच जीत सका। 4 मैच ड्रॉ रहे, वहीं एक टाई भी हो गया। ऑस्ट्रेलिया के खिलाफ भारत के अच्छे रिकॉर्ड को देखते हुए टीम इंडिया को अब भी मुकाबले में पूरी तरह बाहर नहीं कहा जा सकता।